Brande: Beloning vir inligting oor afvuur van fakkel | Netwerk24
Brande: Beloning vir inligting oor afvuur van fakkel
Deur Warda Meyer 02 Januarie 2019 17:21
Brandbestryders wat 'n brand in Karwyderskraal buite Hermanus bestry, maak seker dat die brand nie weer opvlam nie. Foto: Verskaf
'n Beloning is uitgeloof vir inligting wat kan lei tot die inhegtenisneming en skuldigbevinding van die persoon wat vermoedelik 'n fakkel in Bettysbaai in die Wes-Kaap afgeskiet het en sodoende 'n brand in die berge by Mooiuitsig veroorsaak het.
Die Overstrand-munisipaliteit het die beloning van R5 000 uitgeloof.
Lester Smith, brandweerhoof van die Overstrand-munisipaliteit, sê die noodfakkel, wat Dinsdag net ná middernag afgeskiet is, het in die Kogelberg-natuurreservaat beland waar die brand begin het.
Ongeveer 250 hektaar plantegroei is reeds vernietig. Smith sê sowat 45 brandbestryders met ses brandweerwaens help om die brand te bestry.
"Die brand woed steeds hoog in die berge en weens die wind wat van rigting verander, is die brand besig om opwaarts in die berg in die rigting van Pringlebaai te versprei."
Die brand by Bettysbaai beweeg nou in die berge in die rigting van Pringlebaai. Foto: Verskaf
Ongeveer 250 hektaar plantegroei is reeds vernietig.
Hy sê die reën wat oornag in die streek geval het, het verligting gebring, maar die brand woed steeds en die wind tel steeds op. " 'n Suidoostewind blaas nou die vlamme weg van die huise in Bettysbaai, maar ons hou 'n oog ingeval die wind weer van rigting verander."
Smith sê op die oomblik is geen huise in gevaar nie en spanne wat langs die brandlyn ontplooi is, spook nou op drie punte om die brand wat weer opgevlam het, te blus.
Intussen sê Smith dat die wegholveldbrand wat op Kersdag in Karwyderskraal buite Hermanus ontstaan het, nou reeds vir nege dae woed.
Meer as 1 200 ha jong plantasies, landbougrond en fynbos is reeds vernietig.
"Ons het 'n span van Werk met Vuur van Bredasdorp ingekry om die brandweerspanne by te staan," sê Smith.
Hy sê die ligte reën wat in die gebied geval het, het maar min gedoen om die brand in bedwang te bring.
"Die reën het lekker natgemaak, maar nie die brand in die berge geblus nie. Twee helikopters is gister (Dinsdag) weer ingespan om bystand te verleen."